Document ID: /roh_data/filtered/fineweb-2-filterrobots_roh.jsonl.gz/70044

En tut investescha l’uniun PRE Parc Ela Trek radund 860’000 francs. La gronda part da quels daners vegnan pajads da la vischnanca da Surses, dal chantun e da la Confederaziun. Contribuziuns pli pitschnas datti da las vischnancas da Seglias en Engiadina, Avras, Bregaglia, da l’uniun Alpinfra e da la Pro Patria.
Corporaziun d'alp maina chamona
Manada duai la chamona dal Pass dal Set vegnir da la corporaziun d’alp Cavreccia Settimo. Ella vegn ad affittar la chamona da la vischnanca da Surses. Tenor ina stimaziun pudess la chamona generar ina svieuta da 88’000 francs ad onn, quai en il tschintgavel onn da manaschi.
Avertura dal trek è l'auter onn
Il Parc Ela Trek ch’è gia plirs onns en planisaziun, duai avrir la stad da l’onn proxim. Sin 225 kilometers vai sin sendas da viandar existentas sur 18 etappas sur pass, alps e crestas en ed enturn il Parc Ela. Mintga etappa cuzza en media tranter quatter fin tschintg uras. Pernottà vegn en chamonas, hotels, sin l’alp e sin bains purils. Auters projects parzials da PRE (projects per il svilup regiunal) èn l’agroturissem Alp d’Err, l’agroturissem Valplana/Jenisberg, las tigias da Val Faller ed in Bed and Breakfast a Stugl.